DA Den Europæiske Unions Tidende C 251/6

Offentliggørelse af en ansøgning om ændring, jf. artikel 8, stk. 2, i Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer

2011/C 251/05

Med denne offentliggørelse åbnes der mulighed for at fremsætte indsigelser, jf. artikel 9 i Rådets forordning (EF) nr. 509/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 509/2006

ANSØGNING OM ÆNDRING I HENHOLD TIL ARTIKEL 11

»FALUKORV«

EF-Nr.: SE-TSG-0107-0020-31.08.2007

1. Sammenslutning:

Sammenslutningens navn: Kött och Charkföretagen Adresse: Box 55680 SE-102 15 Stockholm SVERIGE Tlf. +46 87626525 E-mail: info@kcf.se

2. Medlemsstat eller tredjeland:

Sverige

3. Afsnit i varespecifikationen, som berøres af ændringen:

—  Produktets navn —  Oplysning om, hvorvidt navnet er forbeholdt dette produkt (artikel 13, stk. 2, i forordning (EF) nr. 509/2006) — Varespecifikation — Fremstillingsmetode — Andet (specificér): Minimumskrav til specificitet og procedure til kontrol heraf

4. Type ændring(er):

— Ændring af varespecifikationen for en registreret GTS —  Midlertidig ændring af varespecifikationen som følge af, at de offentlige myndigheder har indført obligatoriske sundheds- eller plantesundhedsforanstaltninger (artikel 11, stk. 3, i forordning (EF) nr. 509/2006) (disse foranstaltninger skal dokumenteres)

5. Ændring(er):

Fremstillingsmetode

a) Råvarer

i) forenkling og afkortning af teksten for det kød og fedt, der indgår i produktet.

ii) ændring fra kogesalt til salt

iii) sukker, glukose og løg tillades som råvarer.

Ændringen tydeliggør definitionen af kød. Endvidere foreslås ændringer, som tager udgangspunkt i en videreudvikling af opskriften, herunder anvendelse af andre typer salt end kogesalt. Disse ændringer påvirker dog ikke fødevarens specificitet eller grundlæggende egenskaber. Obligatoriske råvarer bør angives for at sikre specificiteten. Anvendelsen af tilladte råvarer påvirker ikke i væsentlig grad fødevarens specificitet.

b) Tilsætning

i) Konserveringsmiddel E 250 gøres til en obligatorisk tilsætning.

ii) Askorbinsyre E 300, natriumaskorbat E 301 samt E 450, E 451, E 452 (med en maksimal anvendelse på 1,5 g/kg beregnet som P2O5) tillades som tilsætning.

Ændringen indebærer en tilpasning af navnene på tilsætningsstoffer, som tydeliggør teksten. Ændringen er en følge af den naturlige udvikling af produktionsteknikken. Obligatoriske tilsætningsstoffer bør angives for at sikre specificiteten. Anvendelsen af tilladte tilsætningsstoffer påvirker ikke i væsentlig grad fødevarens specificitet.

c) Tilberedelse

Ændringen skyldes en naturlig udvikling af det tekniske udstyr, der anvendes i charcuterier. I forhold til den tidligere specifikation er der sket en præcisering, nemlig at der skal anvendes »røggennemtrængelig tarm«. Det er en vigtig præcisering, når det gælder at bevare fødevarens traditionelle karakter.

Varespecifikation

Forenkling af teksten, som ikke påvirker fødevarens specificitet eller egenskaber. De mikrobiologiske egenskaber er ikke længere relevante på grund af den udvikling der er sket inden for hygiejnelovgivningen, siden den oprindelige specifikation blev godkendt.

Der er tilføjet en mere udførlig beskrivelse af falukorvens specificitet.

Minimumskrav til specificitet og procedure til kontrol heraf

a) Tilpasning til den nye køddefinition (Europa-Parlamentets og Rådets direktiv 2000/13/EF, bilag I). På baggrund af de ændringer, der er sket i EU for så vidt angår definitionen af kød, siden den tidligere varespecifikation blev godkendt, er det nødvendigt at forhøje den mindste tilladte kødmængde. Det medfører ikke nogen ændring af egenskaber; der er er tale om en tilpasning til en definition.

b) Ændringen er en følgeændring, da de mikrobiologiske egenskaber udgår.

c) Der er sket en præcisering af dels kontrolfrekvensen og dels kontrolproceduren.

6. Ajourført varespecifikation:

VARESPECIFIKATION

6.1. Navn(e), der søges registreret (artikel 2 i Kommissionens forordning (EF) nr. 1216/2007):

Falukorv

»enligt svensk tradition«

6.2. Anfør om navnet:

i sig selv er specifikt  udtrykker landbrugsproduktets eller fødevarens specificitet

Falukorv er et kendt navn for den type produkt, som specifikationen vedrører. Navnet anvendes kun for denne type pølser, og det har en lang tradition. Oprindelig opstod navnet for pølser i byen Falun, men nu er det længe siden, at den geografiske kobling har været til stede, og Falukorv produceres af charcuterier i hele Sverige.

6.3. Angiv om navnet søges forbeholdt i henhold til artikel 13, stk. 2, i forordning (EF) nr. 509/2006:

Registrering med forbehold af navnet  Registrering uden forbehold af navnet

6.4. Produktets art:

Kategori 1.2. Kødprodukter (opvarmet, saltet, røget, m.m.)

6.5. Beskrivelse af det landbrugsprodukt eller den fødevare, som navnet i punkt 3.1 henviser til (artikel 3, stk. 1, i Kommissionens forordning (EF) nr. 1216/2007):

Organoleptiske egenskaber

Farven i snitfladen er svagt til tydelig brunlig over i det lyserøde.

Konsistensen er fast.

Falukorv har en svag til tydelig røget, krydret og saltet smag.

Fysiske og kemiske egenskaber

Vandindholdet i falukorv må højst være 65 g pr. 100 g færdigt produkt.

Fedtindholdet må højst være 23 g pr. 100 g færdigt produkt beregnet ved det højeste tilladte vandindhold.

6.6. Beskrivelse af det landbrugsprodukt eller den fødevare, som navnet i punkt 3.1 henviser til (artikel 3, stk. 2, i Kommissionens forordning (EF) nr. 1216/2007):

Obligatoriske råvarer

— Fersk eller saltet oksekød, hestekød eller svinekød uden svær (jf. definitionen på kød i bilag I til Europa-Parlamentets og Rådets direktiv 2000/13/EF).

— Fersk eller saltet svinespæk uden svær

— Kartoffelmel

— Vand

— Salt

— Krydderier

Tilladte råvarer

— Sukker

— Glukose

— Løg

Obligatoriske tilsætningsstoffer

— Konserveringsmiddel E 250

Tilladte tilsætningsstoffer

— Antioxidant E 300, E 301

— Stabiliseringsmiddel E 450, E 451, E 452 (i alt højst 1,5 g/kg beregnet som P2O5)

Tilberedning

Råvarer og tilsætningsstoffer blandes og findeles i et emulgeringsaggregat eller en hurtighakker.

Kødfarsen fyldes i røggennemtrængelig tarm med en diameter på mindst 45 mm.

Pølserne røges og varmebehandles til en centrumstemperatur på mindst + 72 °C.

Herefter nedkøles de til under + 8 °C.

6.7. Landbrugsproduktets eller fødevarens traditionelle karakter (artikel 3, stk. 3, i Kommissionens forordning (EF) nr. 1216/2007):

Farven i snitfladen er svagt til tydelig brunlig over i det lyserøde.

Konsistensen er fast.

Falukorv har en svag til tydelig røget, krydret og saltet smag.

Vandindholdet i falukorv må højst være 65 g pr. 100 g færdigt produkt.

Fedtindholdet må højst være 23 g pr. 100 g færdigt produkt beregnet ved det højeste tilladte vandindhold.

Falukorv er en grovpølse (diameter > 45 mm), som skæres i centimetertykke skiver og steges som frokost- eller middagsret. I visse egne af Sverige anvendes skiveskåret Falukorv endvidere som pålæg.

6.8. Landbrugsproduktets eller fødevarens traditioner (artikel 3, stk. 4, i Kommissionens forordning (EF) nr. 1216/2007):

Falukorv har været lavet siden 1600-tallet i Sverige. I 1973 blev der vedtaget nogle nationale bestemmelser. De fleste svenskere betragter Falukorv som en nationalret.

Ifølge Dalarnas Museum går Falukorvens historie tilbage til 1600-tallet. På den tid anvendtes oksehud til fremstillingen af liner til at hejse malmen op fra Falu kobbermine. Om vinteren var det muligt at gemme oksekødet, men om sommeren blev kødet anvendt til pølser, hvorved holdbarheden blev forlænget. Pølsen blev kaldt »falukorv«.

I avisen for Stora Kopparbergs län står følgende at læse den 14. december 1834: »Hvert år afgår der fra Schedwi sogn store mængder tilberedt røget kødpølse til hovedstaden. Pølsen er i Stockholm kendt under navnet Fahlu Korf, og der har været stor afsætning af den i mange år.«

Ifølge en undersøgelse af svenskernes kostvaner i 1900-tallet — »Mat och måltider bland arbetare och tjänstemän i Jonsered under 1900-talet« (C1-afhandling i etnologi, Göteborg Universitet, forårssemestret 1976, Birgitta Frykman) er Falukorv en almindelig fødevare hos både funktionærer og arbejdere.

Traditionelt er Falukorv altid blevet fremstillet af fersk kød med kartoffelmel som det eneste bindemiddel.

I opskriftsbogen »Receptbok för charkuterister« af Henning Fasth fra 1936 er der to opskrifter på Falukorv. Kødet kan bestå af oksekød eller fedt flæsk eller ifølge den anden opskrift af noget federe oksekød, men stadig kun med kartoffelmel som bindemiddel.

I det kursus, »Charkuterikursen – del 2«, som Brevskolan og LTK udgav i 1955, findes der på side 69 en opskrift på Falukorv. »Oksekød sort. III« indeholdende ca. 20 % fedt og »svinekød III« ca. 50 % (side 92). Kartoffelmel er det eneste tilladte bindemiddel.

Da de nationale standarder blev indført i 1973, blev der bl.a. opstillet nogle mindstekrav til kødindholdet baseret på den traditionelle tilberedning af Falukorv i 1900-tallet.

6.9. Minimumskravene og procedurerne for verifikation af specificiteten (artikel 4 i Kommissionens forordning (EF) nr. 1216/2007):

Det færdige produkt skal indeholde mindst 45 g kød pr. 100 g.

Kartoffelmel må højst udgøre 4 g tørstof pr. 100 g færdigt produkt. Tørstoffet beregnes ved det højeste tilladte vandindhold.

Kontrollen af minimums- og maksimumskrav og den kemiske kontrol foretages årligt af den kompetente tilsynsmyndighed hos fremstillingsvirksomheden. De kemiske værdier for fedt og vand måles i hver enkelt prøve efter homogenisering af 500 g Falukorv.

(1) EUT L 93 af 31.3.2006, s. 12.